OBJAVA ZA MEDIJE

eSKILLS for Jobs 2014

**U EU nedostaje 900.000 ICT stručnjaka. Hrvatska se uključuje u projekt „e-Skill for Jobs 2014“ za poticanje interesa prema ICT zanimanjima**

*Inicijativa „e-Skill for Jobs 2014“, projekt Europske komisije, obilježit će čitavu 2014. Godinu promocijom i popularizacijom ICT zanimanja*

**Zagreb, 12. prosinca 2013.** - Inicijativa **e-Skills for Jobs 2014**, financirana od Europske komisije, ima za cilj popularizirati ICT zanimanja održavat će se tijekom čitave 2014. godine, najavljeno je danas na tiskovnoj konferenciji.

Glavni partneri projekta su: Europska komisija, Hrvatska udruga poslodavaca, CISEx, MojPosao, Hrvatski zavod za zapošljavanje, paneuropska Udruga Leading Learning Partners, MultiPlus Card, Udruga darovitih informatičara Rijeke, Visoko učilište Algebra – visoka škola za primijenjeno računarstvo, Fakultet elektrotehnike i računarstva Sveučilišta u Zagrebu, Microsoft itd.

Ovajprojekt Europske komisije direktno je potaknut najnovijim analitičkim procjenama nedostatka čak 900.000 ICT stručnjaka u EU do kraja 2015. godine, izazvanog sve manjim interesom mladih za inženjerska zanimanja. Zajedno s inicijativom „**Grand Coalition for Digital Jobs**“, riječ je o jednoj od značajnijih aktivnosti potpredsjednice Europske komisije, gđe Neelie Kroes, kroz čak tri europska direktorata – *DG Connect, DG Enterprise & Industry i DG Employment, Social Affairs and Inclusion*.

*„Digitalna zanimanja su dobar put ka rješavanju nezaposlenosti u Europi, pa i Hrvatskoj. ICT sektor nudi dobre mogućnosti zapošljivosti te je prilika za razvoj karijere mladih ljudi, a s druge strane Europi je bitno držati korak sa svijetom. Primjerice SAD i Kina su zemlje koje mnogo ulažu u razvoj ICT sektora. Kako bi se ICT sektor pokrenuo, neophodni su obrazovani ljudi i stoga je bitno motivirati i potaknuti ih da se educiraju u tom smjeru.“,* izjavio je **Branko Baričević**, voditelj Predstavništva Europske komisije u Hrvatskoj.

ICT sektor je u cijelom svijetu prepoznat kao jedan od najvažnijih pokretača održivog gospodarskog razvoja i kao jedan od ključnih elemenata u stvaranju proizvoda i usluga visoke dodane vrijednosti. Informacijske i komunikacijske tehnologije, a napose razvoj softvera i računalne usluge, iznimno su potentna industrijska grana koja je u zadnjih pet kriznih godina ostvarila rast izvoza od čak 78 posto, riječi su Davora Majetića, glavnog direktora Hrvatske udruge poslodavaca i hrvatskog predstavnika u Upravnom odboru ovog projekta. O propulzivnosti tog sektora govori i činjenica kako je vrijednost izvoza računalnih usluga i softvera krajem 2012. godine dosegla 1,065 milijardi kuna, a istovremeno, zaposlenost u sektoru računalnog programiranja porasla je za 20 posto.

*„Inicijativa e-skills for Jobs“ ključ je za otvaranje novih radnih mjesta u Hrvatskoj. U zemlji s više od 358.000 nezaposlenih, inicijativa pruža mladim ljudima mogućnost upoznavanja i približavanja svijetu rada u jednoj od najpropulzivnijih industrija današnjice. ICT je područje koje iznova dokazuje kako može potaknuti i realizirati investicije, otvarati radna mjesta i stvarati nove vrijednosti i izvozne potencijale. U tom smislu, ciljevi koje predstavnici ICT sektora i Vlade moraju jasno postaviti su povećanje izvoza za dodatnih 50 posto i povećanje zaposlenosti u razvoju softvera tj. računalnog programiranja za 20 posto do kraja 2015. godine.“* – rekao je **Davor Majetić**, glavni direktor Hrvatske udruge poslodavaca i hrvatski predstavnik u Upravnom odboru ovog projekta.

Kako bi se pripremilo plodno tlo za rast, neophodno je kontinuirano educirati ICT buduće stručnjake, za kojima sve više raste potreba kako na našem, tako i na europskom i svjetskom tržištu. Zato će aktivnosti i događanja u sklopu e-Skills for Jobs inicijative biti usmjerena na informiranje učenika, studenata, mladih stručnjaka, poduzetnika, poslodavaca te kreatora politika o nizu mogućnosti koje se nude kroz profesionalno bavljenje informacijskim i komunikacijskim tehnologijama ili korištenje digitalnih tehnologija u svim granama poslovanja. Perspektivu u izboru ove karijere potvrđuje i činjenica kako je prosječna neto plaća u kategoriji IT u prva tri kvartala 2013. godine iznosila 6.794,00 kuna, što je 20 posto više u odnosu na hrvatski prosjek.

Prema podacima MojPosao.net za 2013. godinu IT i telekomunikacije su treća najtraženija kategorija zanimanja od strane poslodavaca. Konkretno u kategoriji informacijskih tehnologija u prva tri kvartala 2013. godine bilježi se porast oglasa za ICT zanimanjima za čak 45 posto više u odnosu na isto razdoblje 2012. godine, a među najtraženijim zanimanjima su programer, web dizajner i PHP programer .

*„Ovaj inicijativa je od iznimnog značaja, obzirom na činjenicu kako s jedne strane imamo veliku nezaposlenost mladih ljudi, a s druge nedostatak ICT stručnjaka. Vrlo je indikativno da usprkos tome što je Hrvatska već petu godinu u krizi, za IT poslovima postoji porast u potražnji. Zato ova inicijativa ima zadatak popularizirati ta zanimanja, ali i pomoći onima koji traže promjenu karijere u ICT smjeru. Samo 10 posto mladih se vidi u inženjerskim zanimanjima, što je izuzetno mala brojka i zato je važno poticati interes te ukazivati na velike mogućnosti koje ICT sektor nudi.“,* smatra **Hrvoje Balen**, predsjednik upravnog vijeća Visokog učilišta Algebra – Visoka škola za primijenjeno računarstvo te nacionalni kontakt za provedbu ove inicijative u Hrvatskoj.

Kroz inicijativu „e-Skills for Jobs 2014“ očekuje su uključivanje e-Skills ambasadora, među kojima su javno poznate te poslovno uspješne osobe koje u svom sukusu znanja imaju upravo ICT kompetencije, a čiji je zadatak javnosti prenijeti svoje stavove, znanja i iskustva u svezi budućnosti informatičkih profesija te pomoći popularizaciji širokih mogućnosti koje ICT zanimanja pružaju. Među ambasadorima koji su potvrdili svoje sudjelovanje su: **Darko Parić**, pomoćnik ministra za e-Hrvatsku, Ministarstvo uprave; **Hrvoje Benko**, zaposlenik u Microsoft Research odjelu, u središnjici kompanije u Redmondu; akademik **Leo Budin** s FER-a; **Josipa Majić**, jedna od osnivačica uspješnog start-up projekta Teddy The Guardian; **Toni Milun**, profesor matematike i osnivač obrazovnog portala namijenjenog svim učenicima osnovnih i srednjih škola te studentima koji slušaju predmet statistika i matematika te **Boris Debić,** softverski inženjer koji je zaposlen u Googleovom sjedištu, u Silicijskoj dolini, a očekuje se priključenje i drugih.

Kao što je već i spomenuto, aktivnosti u sklopu projekta „**e-Skills for Jobs“** održavat će se tijekom cijele 2014. godine te su organizatori ovom prilikom javno uputili poziv svim zainteresiranima da se u ulozi **e-Skills** **partnera** pridruže ovoj paneuropskoj inicijativi, kako bi zajedničkim djelovanjem jasnije ukazali na rastući problem nedostatka ICT stručnjaka, ali i digitalnih kompetencija među stanovništvom Republike Hrvatske i ostatka Europske Unije.

Više o inicijativi „e-Skills for Jobs 2014“ potražite na službenim stranicama - www.eSkills.hr.

**####**

Dodatne informacije za novinare  
Zrika d.o.o. za integrirane marketinške komunikacije  
Perjavica 82A, Zagreb www.zrika.hr   
+385 1 3499 494, +385 +385 91 2508 833